MIRA TRAILOVIĆ

1924. Rođena Mira Milićević 22. januara u Kraljevu, gde su njeni roditelji Radmila (rođena Simić Cukić,1984-1973) i Andrija Milićević Bogdanović (1893-1971) radili kao gimnazijski profesori francuskog jezika.

1927. Porodica se seli u Beograd.

1930. Mira polazi u osnovnu školu.

1931. Na svet stiže njena sestra Olga (kasnije Olga Milićević Nikolić), poznati arhitekta i urbanista.

1932. Roditelji grade kuću u Činovničkoj koloniji na Voždovcu u kojoj je do smrti 2020. godine stanovala Olga. Mira peva u školskom horu. Tokom II svetskog rata, porodica boravi u kući, ali i na selu.

1946. Marljiva učenica Druge ženske gimnazije, srednje muzičke i glumačke škole u Beogradu, diplomira na Muzičkoj akademiji.

1944. Radi kao viši pomoćnik spikera na Radio Beogradu, a dve godine kasnije dobija zvanje – spiker.

1946. Urednica je Dramskog programa Radio Beograda.

1947. U Radio Beogradu upoznaje spikera, a kasnije dopisnika dnevnog lista Politika iz Pariza i prvog čoveka ove kuće, Dragoljuba Gucu Trailovića, čije je prezime uzela na njihovom venčanju 1947.

1950. Završava Visoku filmsku školu – Odsek režije, a nakon što je upisala pa napustila Arhitekturu, Tehnologiju, a Istoriju umetnosti čak pred sam diplomski ispit.

Tokom 1951. u Jugoslovenskom Dramskom Pozorištu, bila je asistent režije Tomislavu Tanhoferu (1898-1971), Miroslavu Beloviću (1927-2005) i Mati Miloševiću (1901-1997).

1953. Javno izvedena njena radio-drama *Naslednica* (prema noveli *Vašington skver* H.Džemsa) u studiju VI Radio-Beograda.

1954. Dnevni list Večernje novosti objavljuje vest o inicijativi beogadskih umetnika da se osnuje pozorište novih traganja, nekonvencionalnog tipa i bez ansambla. U Mirinoj režiji komad Noela Kauarda *Nestašni duh* je na repertoaruHumorističkog pozorišta na Terazijama

1956. Diplomira režiju na Fakultetu dramskih umetnosti u Beogradu. Na istom fakultetu od 1970. predaje radio-režiju do 1976. kada sama daje ostavku.

1956. Koncertnim izvođenjem *Fausta* u njenoj režiji, 12. novembra otvoreno je pozorište Atelje 212 u biblioteci nekadašnje Novinske kuće *Borba,* na Trgu Marksa i Engelsa.   
1957. Na toj sceni postavlja Beketov komad *Čekajući Godoa*, u režiji Vasilija Popovića odnosno Pavla Ugrinova (1926-2007).  
Izuzetnom energijom stvorila je od Ateljea 212 pozorište poznato svuda u svetu, koje gostuje u zemljama u kojima je do tada bilo nemoguće čuti naš jezik (15 zemalja i 26 gradova) čineći tako jugoslovensku i srpsku teatarsku kulturu prisutnom u svetu. Domaćoj publici predstavlja kako najznačajnija imena svetske pozorišne avangarde, tako i nove domaće pisce.   
Od 1957. režira više od trideset značajnih predstava (uključujući autore koji nisu nikada igrani u Jugoslaviji), koje su unele nove kulturne i političke trendove u domaći pozorišni život: kao što su: Sartovi *Iza zatvorenih vrata* i *Zatočenik iz Altone*, Joneskove *Stolice*, Kamijev *Nesporazum*, *Ko se boji Virdžinije Vulf*? E. Olbija, *Hoćete li da se igrate sa mnom?* M. Ašara, *U agoniji,* M. Krleže u pariskom pozorištu *Aujourd'hui* (*Danas*); *Priča o vojniku* I. Stravinskog, *Feniks se često rađa* K. Fraja, *Koktel* T. S. Eliota, *Mara – Sad* P. Vajsa, *Kralj lbi* A. Žarija, *Viktor ili deca na vlasti* Ž. Vitraka, *Don Žuan u paklu* B. Šoa...

1961. Odstupa od polazne vizije i Atelje 212 postaje teatar sa stalnom trupom.  
1962. Gradi se zdanje Ateljea 212 prema projektu Bojana Stupice.  
1962. Postaje upravnica Ateljea 212.  
1967. Osniva zajedno sa Jovanom Ćirilovim (1931-2014) jedan od najvećih evropskih pozorišnih festivala – Beogradski internacionalni teatarski festival – BITEF, čiji je umetnički direktor bila od 1967. do smrti 1989. godine.

Gosti Bitefa i Beograda kao što su: Semjuel Beket, Piter Bruk, Žan-Pol Sartr, Bob Vilson, Living teatar, Pina Bauš, La Mama, Grotovski i mnogi drugi doneli su dah velikog sveta u našu sredinu i postavili Beograd na značajno mesto na međunarodnoj pozorišnoj sceni.

1968. Prva postavka u Evropi Ragnijeve i Radove *Kose* u Mirinoj režiji.

1971. Umire Mirin otac, a 1973. i majka.  
1974-1986. Mira režira*: Čudo u Šarganu* Lj. Simovića, *Akrobate* T. Stoparda, *Mariju* l. Babelja u Šiler teatru u Za­padnom Berlinu, *Majku* S.I.V. Vitkacija, *Veliko i malo* B. Štrausa, *Konak* M. Crnjanskog u Narodnom pozorištu u Beogradu, Bergovu operu *Lulu u* Antverpenu.  
1976. Svetski festival *Teatar nacija* u Beogradu – 10. Bitef.

Tokom života adaptirala je i režirala preko 80 radio i 15 televizijskih drama, uključujućiBrauningovu verzijuT. Ratigana, Džojsove *Iznanike*, Ibsenovu *Noru i Roman o Londonu* M. Crnjanskog.

1982. Poslanici opštine Stari Grad, umesto uobičajene četiri, izglasavaju joj samo dve godine produženja mandata kao upravnici Ateljea 212.

1983. Žak Lang, direktor i selektor Svetskog festivala (1967) poziva Miru kao umetničkog direktora festivala u grad Nansi, a Mira poziva Jovana Ćirilova kao koselektora.

1984. Odlazi u penziju 1. januara, pre isteka skraćenog mandata. Trailović i Ćirilov su, drugu godinu za redom selektori dva festivala: Svetskog festivala u Nansiju i Bitefa. Savet Bitefa pokreće inicijativu da se osnuje Bitef teatar u estetičkom ključu Bitefa.   
1985. Grad Beograd usvaja inicijativu.  
1989. Mira Trailović “dobija“ prvu multimedijalnu polivalentnu kulturnu ustanovu – Bitef teatar u zgradi nedovršene evangelističke crkve kod Bajlonijeve pijace. Režira svoju poslednju predstavu - Nurenove *Demone*. Bitef teatar od 20. izdanja organizuje i vodi programsku politiku u duhu Festivala.

1989. Mira Trailović, ophrvana bolešću umire 7. avgusta u Beogradu, Sahranjena je na Novom groblju, po sopstvenoj želji – samo u prisustvu porodice i najbližih prijatelja.

Prostor ispred Bitef teatra postaje *Skver Mire Trailović*.   
Mira Trailović je svoje nasleđe ostavila Muzeju pozorišne umetnosti u Beogradu, u čijem izdanju 2006. godine Feliks Pašić (1939-2010), objavljuje knjigu *Gospođa iz velikog sveta: prilozi za biografiju Mire Trailović.*

Od 2014. Velika scena Ateljea 212 nosi ime *Mira Trailović*.

2016. U foajeu Kraljevačkog pozorišta, otkrivena spomen ploča Miri Trailović, rad Slavoljuba Caje Radojčića, akademskog vajara i redovnog profesora na Fakultetu likovnih umetnosti u Beogradu.

Dobitnica je mnogobrojnih nagrada. Oktobarska nagrada, Joakim Vujić, Sedmojulska, Oskar popularnosti, priznanje Udruženja američkih pozorišnih umetnika, ambasade Nemačke za doprinos na polju kulture, bugarskog i čehoslovačkog društva, nagrada koju joj je uručio predsednik Italije Đuzepe Saragat, orden Umetnosti i književnosti francuskog ministarstva kulture u rangu komandora koji joj je predao francuski ministar kulture Žak Lang samo su neke od zvaničnih pohvala rada Mire Trailović.

ŠTA ZNAČI M-I-R-A?

Kada su je novinari jednom pitali hoće li da se predstavi, rekla je da hoće i kao pesmicu "izrecitovala" svoje ime u akronimu: M - kao marljiva, I - kao iracionalna, R - kao radosna, A - kao ako, baš me briga.